text: Tiltalt politiker: Det er bare hetz
  28 oktober 2011 kl. 09.19
  Det voldstiltalte byrådsmedlem Kinna Martinez-Dreesen, Tønder, føler sig udsat for en hetz.
  - Det er bare hetz.
  Sådan siger byrådsmedlem Kinna Martinez-Dreesen om den retssag mod hende, der begynder på onsdag. 
  Hun er tiltalt for vold og trusler mod en kommunal sagsbehandler.
  Derudover er hun og hendes mand tiltalt for både have slået og sparket en søn, ligesom de har givet ham håndjern på og tvunget ham ind i en kold bruser. Kinna Martinez-Dreesens mand er desuden tiltalt for at true sønnen med en kniv. 
  Selv siger hun, at hendes politiske modstandere er efter hende på grund af de kritiske sager, hun har bragt op i byrådet.
  - Jeg synes ikke det er rimeligt, at der foregår en personlig hetz mod mig. Jeg er ved at være træt af alle de falske anklager mod mig. Tønder Kommune ødelægger mine børn med de anklager, siger Kinna Martinez-Dreesen til bt.dk.
  Byrådspolitikerens 15-årige søn gik selv til kommunen med anklagerne om, at hans forældre slog ham. 
  Hvis Kinna Martinez-Dreesen, der er løsgænger efter brud med først Dansk Folkeparti og senere Liberal Alliance, bliver dømt, mister hun sandsynligvis sin plads i byrådet. Det vil betyde, at Dansk Folkeparti får sit mandat tilbage.
  